લાંબા ગાળાની બચત, કરમુક્ત રોકાણને બજેટમાં ઉત્તેજન મળશે - NGS Business
લાંબા ગાળાની બચત, કરમુક્ત રોકાણને બજેટમાં ઉત્તેજન મળશે-ઈકોનોમી-દેશ વિદેશ-Economic Times Gujarati
લાંબા ગાળાની બચત, કરમુક્ત રોકાણને બજેટમાં ઉત્તેજન મળશે
24 Jan 2013, 1510 hrs IST, ET Bureau
નવી દિલ્હી : કેન્દ્રીય નાણા મંત્રાલય બજેટમાં બચત અને કરમુક્ત રોકાણના સમગ્ર માળખાની સમીક્ષા કરી રહ્યું છે. સરકારનો હેતુ બચતોને આકર્ષક બનાવીને સોના પ્રત્યેના લોકોના આકર્ષણમાં ઘટાડો કરવાનો છે, એમ આ ગતિવિધિથી માહિતગાર બે સરકારી અધિકારીઓએ જણાવ્યું હતું.
મંત્રાલય કલમ 80 સી હેઠળની કરમુક્તિ મર્યાદામાં વધારો કરવાની, આ કલમમાં રાજીવ ગાંધી ઈક્વિટી સ્કિમનો સમાવેશ કરવાની તથા આ સ્કિમનો લાભ તમામ કરદાતાને આપવાની, મ્યુચ્યુઅલ ફંડ્ઝની પેન્શન પ્રોડક્ટ્સ માટે ટેક્સ લાભ આપવાની તથા કોર્પોરેટ અને ઈન્ફ્રાસ્ટ્રક્ચર બોન્ડમાં રોકાણ માટે લોંગ ટર્મ કેપિટલ ગેઈન ટેક્સ માફી અને વિથહોલ્ડિંગ ટેક્સ માફીને દૂર કરવાની વિચારણા કરી રહ્યું છે.
સરકારના વરિષ્ઠ અધિકારીએ ઈટીને જણાવ્યું હતું કે, લાંબા ગાળાની બચતને રોકાણકારો માટે આકર્ષક બનાવીને તેને વેગ આપવાની જરૂર છે. નાણાકીય પ્રોડક્ટ્સમાં રોકાણના ભોગે લોકો દ્વારા સોનાની જંગી ખરીદીથી ચાલુ ખાતાની ઊંચી ખાધની મોટી સમસ્યા ઊભી થઈ છે, તેનાથી આયાત જકાતમાં વધારો કરીને સોનાને મોંઘુ બનાવવાની સરકારને ફરજ પડી છે.
આ વ્યૂહરચનાના બીજા તબક્કામાં સરકાર નાણાકીય બચતોને આકર્ષક બનાવીને સોના પ્રત્યેના આકર્ષણને દૂર કરવા માગે છે.
અધિકારીએ જણાવ્યું હતું કે, એવું પેકેજ ઘડવાનો હેતુ છે કે જેમા બચત માટે રોકાણકારોને પ્રોત્સાહન આપી શકાય અને તેની સાથે ટેક્સની આવકને ફટકો ન પડે અને હાલના ફિસ્કલ કોન્સોલિડેશનના માર્ગમાં પણ આગળ વધી શકાય.
અધિકારીએ જણાવ્યું હતું કે, બચતને પ્રોત્સાહન આપવાનો એક માર્ગ કલમ 80 સી હેઠળની હાલની 1 લાખ રૂપિયાની ટેક્સ મુક્તિ મર્યાદામાં વધારો કરવાનો છે.
આ કલમ હેઠળ કરદાતા બેન્ક ડિપોઝિટ, પીપીએફ, વીમા અને મ્યુચ્યુઅલ ફંડ્ઝ જેવી સંખ્યાબંધ સ્કિમમાં રોકાણ કરી શકે છે.
નાણા મંત્રાલય આવી બચતો પેન્શન પ્રોડક્ટ્સમાં થાય એવુ ઈચ્છે છે. તેથી મ્યુચ્યુઅલ ફંડ્ઝની પેન્શન પ્રોડક્ટ્સમાં ઊંચી રકમને મંજૂરી આપવા વિચારણા કરી રહ્યું છે.
કલમ 80 સી હેઠળ રાજીવ ગાંધી ઈક્વિટી સ્કિમનો સમાવેશ કરવાના બીજા વિકલ્પની પણ વિચારણા ચાલે છે.
આ સ્કિમને તમામ રોકાણકારો માટે ઉપલબ્ધ કરવાની દરખાસ્ત પર પણ વિચારણા ચાલે છે. આ સ્કિમ હેઠળ વાર્ષિક 10 લાખ કરતાં ઓછી આવક ધરાવનારાઓ પ્રથમ વખતના ઈક્વિટી અને મ્યુચ્યુઅલ ફંડ્ઝ રોકાણકારો વાર્ષિક 50,000 રૂપિયાનું રોકાણ કરી શકે છે અને 50 ટકા ટેક્સ માફીનો લાભ મેળવી શકે છે. આ બન્ને પગલાંની બીજી અસર એ થશે કે, લોકોની બચતો ઈક્વિટી તરફ વળશે.